पाएं अपने शहर की ताज़ा ख़बरें और फ्री ई-पेपरडाउनलोड करें
इंदौर । चार लोगों ने जिंदगी का साथ छोड़कर मौत को चुन लिया। खजराना में जहां प्रेमी की शादी से दु:खी युवती ने फांसी लगा ली। वहीं, संयोगितागंज क्षेत्र में पत्नी वियोग में पति ने फंदा डाल लिया। द्वारकापुरी में एक महिला ने पारिवारिक विवाद में जहर खाकर आत्महत्या कर ली। लसूडिय़ा में बीमारी से परेशान एक व्यक्ति ने जहर खाकर जान दे दी।
खजराना पुलिस के अनुसार गुलप्सा (18) निवासी सुहाना पार्क मां रुकैया बी और भाई इरफान के साथ रहती थी। उसके पिता फजल रहमान का एक साल पहले सड़क हादसे में इंतकाल हो चुका है। दो बड़े भाई अलग रहते हैं। शुक्रवार दोपहर रुकैया बी बाहर गई थीं। कुछ देर बाद लौटी तो दरवाजा बंद था। खटखटाने पर गुलप्सा ने नहीं खोला तो पड़ोसियों की मदद ली। पड़ोसी घर की चद्दर निकालकर घर में घुसे। उन्हें पीछे वाले कमरे में गुलप्सा फंदे पर झूलती दिखाई दी।
सुसाइड नोट में लिखा-अल्लाह के घर जरूर मिलेंगे
पुलिस ने कमरे की तलाशी ली तो गुलप्सा के पर्स में पड़ोस में रहने वाले अजहर का फोटो था। डायरी में सुसाइड नोट मिला, जो अजहर और मां के लिए था। उसमें लिखा था कि खुदा हाफिज अजहर मैं जा रही हूं। माफी चाहती हूं, क्योंकि मैं तुम्हारे बगैर नहीं जी सकती। अम्मी मुझे माफ करना। मेरी वजह से आपकी आंखों में आंसू आए। अजहर के घरवालों ने हम दोनों को जुदा कर दिया। कोई बात नहीं, यहां नहीं अल्लाह के घर हम जरूर मिलेंगे।
दूसरी लड़की से कर रहा था विवाह
जांच में पता चला अजहर वहां डेढ़ साल से रह रहा है। तीन दिन पहले ही वह परिवार सहित नांदेड़ में विवाह रचाने चला गया था। 10 जून को उसका विवाह होने वाला है। इससे गुलप्सा दु:खी थी। बड़े भाई मुख्त्यार ने बताया कि गुलप्सा ने मां से अजहर के बारे में बताया था, लेकिन मां ने कोई प्रतिक्रिया नहीं दी।
कुष्ठ रोग से परेशान वृद्ध ने जान दी
लसूडिय़ा पुलिस के अनुसार अमृत पैलेस के राधेश्याम (62) राजपूत ने शुक्रवार दोपहर जहर खा लिया। परिजन ने उन्हें बॉम्बे अस्पताल में भर्ती कराया। देर रात 12 बजे उन्होंने दम तोड़ दिया। बहनोई ठाकुर ङ्क्षसह राजपूत ने बताया राधेश्याम कुष्ठ रोग से परेशान थे। इस कारण उसने चार साल पहले ही रिटायरमेंट ले लिया था। पत्नी भागवंती के घुटनों के साथ बेटे मधुसूदन की रीढ़ की हड्डी में भी समस्या है। इससे वे तनाव में थे। उन्होंने सुसाइड नोट में लिखा है कि मैं अपनी इच्छा से आत्महत्या कर रहा हूं। लड़के और परिवार को किसी भी तरह परेशान मत करना।
चंदननगर पुलिस के अनुसार द्वारकापुरी की रहने वाली अंजु का सात साल पहले कपड़ा व्यापारी सचिन पाटिल से विवाह हुआ था। सचिन की छावनी में दुकान है। डेढ़ साल पहले अंजु ने सचिन पर दहेज प्रताडऩा का केस दर्ज कराया था। बेटा ऋषभ सचिन के साथ रहता है। अंजु मायके में रहती थी और खातीवाला टैंक पर एक कम्प्यूटर सेंटर में काम करती थीं। गुरुवार को ऑफिस से घर लौटते वक्त महू नाका चौराहे पर वह बेहोश होकर गिर पड़ी। लोगों ने उसके पिता रमेशचंद्र को फोन किया। परिजनों ने उसे निजी अस्पताल में भर्ती कराया। शनिवार सुबह उसने दम तोड़ दिया। रमेशचंद ने बताया कि पति से विवाद होने के बाद वह तनाव में थी। इसी कारण उसने जहर खाया। सचिन का कहना है मुझ पर अंजु ने झूठा केस लगाया था। उसे भरण पोषण की राशि दे रहा था।
पारिवारिक विवाद में महिला ने जहर खाया
पांचवीं पत्नी भी छोड गई
संयोगितागंज पुलिस के अनुसार दोपहर एक बजे भील कॉलोनी में रहने वाले मनोहर (40) पिता जगदीश ने फांसी लगा ली। लोगों ने उसे अस्पताल पहुंचाया। प्राथमिक जांच में डॉक्टर ने मृत घोषित कर दिया। मनोहर आइस्क्रीम का ठेला लगाता था। चार पत्नी उसे छोड़ चुकी हैं। पांचवीं शादी उसने महू निवासी सीमा से की थी। वह भी तीन माह पहले छोड़कर चली गई थी। मनोहर ने संयोगितागंज थाने में गुमशुदगी दर्ज कराई थी। पुलिस उसे एक सप्ताह पहले महू से ढूंढकर लाई। उसने बयान में बताया वह खुद मनोहर को छोड़कर गई थी। परिजनों ने बताया तनाव में उसने आत्महत्या कर ली।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn